閣下觀竹笋圖
作者：孔武仲
朝代：宋

paragraphs: 我家廬山下，緑竹常陰陰。
春雷迸狂籜，萬點羣玉簮。
别來經歲時，肌肉塵土侵。
歘見此圖面，醒然豁煩襟。
方幅藏萬里，環以青山岑。
旁飛清泠泉，下有瀟洒林。
恍惚如夢到，杖笻聽幽禽。
欲投環堵室，浩渺忽難尋。
人生諒自苦，一官泳蹄涔。
搖尾争光華，豈知滄海深。
虞卿衒白璧，季子夸黄金。
貪得以忘我，俱非賢達心。
何如返鄉國，坡塢窮差參。
茅簷當天風，時聽笙簧音。